Også i Norge våknet våre fremste forskere med et brak. Den seismologiske målestasjonen til Norsar på Hamar målte skjelvet til 5,8 på Richters skala.

Det opplyser de i en pressemelding.

7360 km unna - 11 minutter

De norske seismologene, som også ble referert til på CNN, beregnet hydrogenbomben til å ha en sprengkraft på hele 120 kiloton.

Teststedet i Nord-Korea ligger 7360 kilometer fra målestasjonen på Hedmark. Likevel tok det ikke mer enn 11 minutter før basestasjonen fanget opp signalene.

- Største bomben

Nettavisen har snakket med administrerende direktør Anne S. Lycke i Norsar.

- Hva vet dere om sprengningen?

- Dette er et veldig kraftig skjelv og den største bomben Nord-Koreas leder Kim Jong-un har sprengt noensinne - i det samme fjellet som han har foretatt sprengninger tidligere, sier Lycke til Nettavisen.

- Kun en plate mellom oss og Nord-Korea

- Det tok 11 minutter før dere ble varslet - hvordan er det mulig?

- Idet bomben sprenges i jorden, sendes det opp lydbølger, som forplanter seg gjennom jordskorpen og treffer vår stasjon på Hamar, sier hun - og legger til at:

- Det er kun én jordskorpeplate mellom oss og Nord-Korea, det gjør at signalene blir så gode.

- Skummelt

- Kan vi merke skjelvet i Norge også?

- Nei, det er for langt unna.

Hun ble varslet av sitt måleteam klokken 05.45 - 15 minutter etter sprengingen.

- Dette er skummelt, ingen tvil om det, sier forskningslederen.

Hva nå?

Og hva skjer videre?

Både USA og Sør-Korea varsler hard skyts.

Chung Eui-Yong hadde om lag en time etter den nordkoreanske prøvesprengningen en 20 minutter lang telefonsamtale med USAs sikkerhetsrådgiver H. R. McMaster.

Foreløpig har det imidlertid ikke kommet noen amerikansk reaksjon, men ifølge Chung har Sør-Korea og USA diskutert muligheten for å utplassere «de kraftigste strategiske aktiva USAs forsvar har å by på».

I Sør-Korea oppfordrer president Moon Jae-In til «strengest mulig straff» mot Nord-Korea, inkludert nye FN-sanksjoner.